Die metodiek vir die reëlings van die vergadering het die geleentheid vir oop en onbelemmerde debatvoering geskep. Daar was geen hoë-profiel sprekers wat die vergadering in ‘n bepaalde, voorafbepaalde rigting kon stuur nie. Volksgenote kon vrylik aan die gesprekvoering deelneem en oor die drie dae het ± 80 persone dit gedoen. Ons by die BVI is oortuig dat die besluite van die vergadering, vanweë die wyse waarop dit saamgestel en gereël is, ‘n getroue weerspieëling is van die wense en sieninge van die vryheidstrewende gedeelte van ons volk.
“Die besluite is ingrypend en verreikend van aard. In beginsel lê dit die grondslag vir ‘n onvermydellike skeiding van ons volk se weë met dié van die sogenaamde Nuwe Suid-Afrika, ‘n geestelike trek na algehele vryheid en die volkome plasing van ons lotgevalle in die hande van God, soos ons voorouers by Vegkop, Bloedrivier en Majuba gedoen het. Die besluite sal egter eers konkrete gestalte in ons volkslewe kry as volksgenote oor n breë front dit hulle eie maak, positief in hulle harte omhels en dit aktief bevorder.
Of die gebeure tydens die volksvergadering ‘n rol gaan speel in die vorming van ons toekoms en die uiteindelike verwerwing van ons vryheid, sal bepaal word deur die mate waarin die volk self by die uitvoering van die besluite betrokke gaan raak en die offers wat hulle bereid sal wees om daarvoor te bring.
· Die komitee erken ons volk se afhanklikheid vir die herwinning van ons vryheid van die Lewende God, dieselfde God wat die eer moet ontvang vir die oorwinnings by Vegkop, Bloedrivier en Majuba. Die hoofdoel van vryheid is om weer ‘n volkshuishouding tot Sy eer daar te stel.
· Die komitee het ‘n beleid oor ander volksorganisasies geformuleer. Daar word gestreef na goeie en opbouende verhoudinge met die oog op die bevordering van die vryheidsideaal. Vir die GKK is dit egter belangrik om sy algehele onafhanklikheid te behou. Terselfdertyd gun hy alle ander organisasies hulle eie identiteit en die selfstandige nastrewing van hulle eie doelstellings.”
Tot sover die mediavrystelling. Ons by die BVI is baie dankbaar oor die vordering wat gemaak is, ons gee al die eer daarvoor aan ons Hemelse Vader en ons sien daarna uit om betrokke te raak by die aksies wat uit die volksvergadering gaan voortvloei.